REGOLAMENT TAL-KUMMISSJONI (KE) Nru 1895/2006
tat-18 ta’ Novembru 2005
dwar ir-restrizzjoni fuq l-użu ta’ ċerti epoksi derivati fil-materjali u fl-artikoli li huma intenzjonati li jiġu f’kuntatt ma’ l-ikel
(Test b’ rilevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1935/2004 tal-Parlament ewropew u tal-Kunsill tas-27 ta’ Ottubru 2004 dwar materjali u artikoli li huma intenzjonati li jiġu f’ kuntatt ma’ l-ikel u li tħassar id-Direttivi 80/590/KEE u 89/109/KEE (1), u b’ mod partikolari l-Artikolu 5(1) tiegħu,
Wara li kkonsultat lill-Awtorità Ewropea għas-Sigurtà ta’ l-Ikel,
Billi:
(1)
Sabiex jiġu evitati r-riskji għas-saħħa tal-bniedem u l-ostakoli għall-moviment ħieles tal-merkanzija, id-Direttiva tal-Kummissjoni 2002/16/KE ta’ l-20 ta’ Frar 2002 dwar l-użu ta’ l-epoksi derivati fil-materjali u fl-artikoli li huma intenzjonati li jiġu f’ kuntatt ma’ l-ikel (2), tistipola limiti ta’ migrazzjoni speċifiċi għall-2,2-bis(4-hydroxyphenyl)propane bis(2,3-epoxypropyl) ether (“BADGE” jiġifieri Bisphenol-A DiGlycidyl Ether), bis(hydroxyphenyl)methane bis(2,3-epoxypropyl)ethers (“BFDGE” jiġifieri Bisphenol-F DiGlycidyl Ether) u novolac glycidyl ethers (“NOGE”) u wħud mid-derivati tagħhom.
(2)
Id-Direttiva 2002/16/KE tistipola li l-użu u/jew il-preżenza tal-BFDGE u l-NOGE jista’ jitkompla sal-31 ta’ Diċembru 2004. Għall-BADGE il-perijodu ta’ transizzjoni ġie estiż sal-31 ta’ Diċembru 2005 bi stennija għas-sottomissjoni tad-data tossikoloġika ġdida u l-evalwazzjoni tagħhom mill-Awtorità Ewropea dwar is-Sigurtà ta’ l-Ikel (“l-Awtorità”).
(3)
Id-data tossikoloġika meħtieġa għall-BADGE ġiet trażmessa. L-Awtorità kkonkludiet li l-BADGE, BADGE. H2O u l-BADGE.2H2O ma jqajjmu ebda dubju dwar karċinoġeniċità u ġenotossiċità in vivo u li l-Limitu Tollerabbli ta’ kemm wieħed jista’ jibla’ ta’ 0.15 mg/kg ta’ piż tal-ġisem jista’ jiġi stabbilit għall-l-BADGE, BADGE. H2O u l-BADGE.2H2O. Għalhekk jista’ jiġi stabbilit limitu ta’ migrazzjoni speċifiku ogħla SML(T) għall-BADGE BADGE. H2O u l-BADGE.2H2O. Dwar il-BADGE chlorohydrins, fid-dawl tan-nuqqas ta’ data dwar ġenotossiċità in vivo, l-Awtorità tikkonsidra li l-limitu ta’ migrazzjoni speċifika kurrenti ta’ 1mg/kg ta’ piż tal-ġisem għall-ikel u għall-istimolanti ta’ l-ikel għadhom approprjati.
(4)
Il-kummerċ u l-użu ta’ materjali u ta’ l-artikoli li fihom il-BADGE skond dan ir-Regolament għandhom għalhekk jiġu permessi fil-Komunità mill-1 ta’ Jannar 2006.
(5)
Id-data tossikolġika meħtieġa għall-NOGE u l-BFDGE ma’ ġewx trażmessi fil-ħin sabiex jippermettu l-evalwazzjoni tagħhom mill-Awtorità u biex jitkompla l-użu tagħhom. Għalhekk l-użu u/jew il-preżenza tal-BFDGE u l-NOGE m’ għadux iktar permess mill-1 ta’ Jannar 2005 skond id-Direttiva 2002/16/KE. Iżda l-eżawriment tal-ħażniet eżistenti għandu jitħalla jsir.
(6)
Għall-kontenituri kbar, l-użu u/jew il-preżenza tal-BADGE, l-NOGE u l-BFDGE huma permessi. Il-proporzjoni kbira ta’ volum/erja, l-użu ripetut matul il-ħajja twila tagħhom li jnaqqas il-migrazzjoni u l-fatt li l-kuntatt ma’ l-ikel is-soltu jsir f’ temperatura ta’ l-ambjent jagħti hjiel li mhux meħtieġ li jiġi stipolat limitu ta’ migrazzjoni għall-BADGE, l-NOGE u l-BFDGE li jintużaw fil-kontenituri.
(7)
Skond l-Artikolu 16 tar-Regolament (KE) Nru 1935/2004 il-materjali u l-artikoli li huma koperti minn miżuri speċifiċi għandhom jiġu akkumpanjati minn dikjarazzjoni bil-miktub li huma f’ konformità mar-regoli li huma applikabbli għalihom. Dik il-kondizzjoni għadha ma ġietx stipolata fid-Direttiva 2002/16/KEE. Għalhekk huwa meħtieġ li tiġi introdotta din l-obbligazzjoni sabiex tipprovdi għal perijodu ta’ transizzjoni.
(8)
Wara li ġew ikkunsidrati l-emendi meħtieġa u fl-interess taċ-ċarezza, d-Direttiva 2002/16/KE għandha tinbidel b’ Regolament ġdid.
(9)
Id-Direttiva 2002/16/KE jistipola li l-kondizzjonijiet tagħha li jikkonċernaw il-BADGE, il-BFDGE u l-NOGE ma japplikawx għall-materjali u l-artikoli li jiġu f’ kuntatt ma’ l-ikel qabel l-1 ta’ Marzu 2003. Dawk il-materjali u l-artikoli jistgħu jibqgħu itqiegħdu fis-suq bil-kondizzjoni li d-data ta’ kif intlew tidher fuqhom. Id-data tista’ tinbidel mid-data ta’ “tajjeb qabel” kif stipolat mid-Direttiva 2000/13/KE tal-Parlament Ewropew u tal-Kunsill ta’ l-20 ta’ Marzu 2000 dwar l-approssimazzjoni tal-liġijiet ta’ l-Istati Membri fir-rigward tat-tikkettjar, tal-preżentazzjoni u r-reklamar ta’ l-ikel (3) jew ta’ indikazzjoni oħra, bħalma huwa n-numru tal-lott meħtieġ mid-Direttiva tal-Kunsill 89/396/KEE ta’ l-14 ta’ Ġunju 1989 dwar l-indikazzjonijiet jew marki li jidentifikaw lott li jagħmel parti minn-oġġett ta’ l-ikel (4) għall-ikel ippakkjat f’ tali materjali u artikoli, bil-kondizzjoni li ssir konnessjoni bejn l-indikazzjoni u d-data ta’ meta ntlew sabiex din tista’ tiġi identifikata.
(10)
Id-Direttiva 2002/16/KE għandha għalhekk tiġi rrevokata.
(11)
Il-miżuri stipolati f’dan ir-Regolament jikkonformaw ma’ l-opinjoni tal-Kumitat Permanenti fuq il-Katina ta’ l-Ikel u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
Ambitu
1. Dan ir-Regolament għandu japplika għall-materjali u għall-artikoli, inklużi materjal ta’ kuntatt ma’ l-ikel attivi u li jissejħu intelliġenti, kif jissemma fl-Artikolu 1(2) tar-Regolament (KE) Nru 1935/2004, li huma manifatturati bi jew li fihom wiħed jew iktar minn dawn is-sustanzi li ġejjin:
(a)
2,2-bis(4-hydroxyphenyl)propane bis(2,3-epoxypropyl) ether, minn hawn jissejjaħ “BADGE” (CAS No 001675-54-3), u wħud mid-derivati tiegħu;
(b)
bis(hydroxyphenyl)methane bis(2,3-epoxypropyl)ethers, minn hawn jissejjħu “BFDGE” (CAS No 039817-09-9);
(c)
novolac glycidyl ethers oħrajn, minn hawn jissejħu “NOGE”.
2. Għall-finijiet ta’ dan ir-Regolament, “materjali u artikoli” huma:
(a)
materjali u artikoli magħmulin minn kull tip ta’ plastik;
(b)
materjali u artikoli miksija b’ lega tal-wiċċ; u
(c)
adeżivi
3. dan ir-Regolament ma japplikax għall-kontenituri jew tankijiet għall-ħażna li għandhom kapiċità ikbar minn 10 000 litru jew pajpijiet li jagħmlu parti minn ew li huma konessi magħhom, li huma miksija b’ lega speċjali li tissejjaħ “lega heavy-duty”.
Artikolu 2
BADGE
Materjali u artikoli m’ għandhomx ixerrdu s-sustanzi elenkati fl-Anness I fi kwantità li teċċedi l-limiti stipolati f’ dak l-Anness.
Artikolu 3
BFDGE
L-użu u/jew il-preżenza tal-BFDGE fil-manifattura tal-materjali u l-artikoli huma pprojbiti.
Artikolu 4
NOGE
L-użu u/jew il-preżenza ta’ l-NOGE fil-manifattura tal-materjali u l-artikoli huma pprojbiti.
Artikolu 5
Dikjarazzjoni bil-miktub
Fl-istadji ta’ tqegħid fis-suq li mhumiex stadji ta’ bejgħ lill-konsumatur, il-materjali u l-artikoli li fihom il-BADGE u derivati tiegħu għandhom jiġu akkumpanjati b’ dikjarazzjoni bil-miktub skond l-Artikolu 16 tar-Regolament (KE) Nru 1935/2004.
Dokumentazzjoni xierqa għandha tkun disponibbli sabiex tiġi murija l-konformità. Din l-informazzjoni għandha tkun disponibbli għall-awtoritajiet kompetenti meta jkun hemm talba għaliha.
Artikolu 6
Dispożizzjoni tranżizzjonali
1. L-Artikoli 2, 3 u 4 m’għandhomx japplikaw għall-materjali u l-artikoli li jissemmew fl-Artikolu 1(2)(b) u (c) li jiġu f’kuntatt ma’ l-ikel qabel l-1 ta’ Marzu 2003.
2. L-Artikoli 3 u 4 m’għandhomx japplikaw għall-materjali u l-artikoli li huma f’ konformità mad-Direttiva 2002/16/KE u li jiġu f’ kuntatt ma’ l-ikel qabel l-1 ta’ Jannar 2005.
3. L-Artikoli 5 m’għandhomx japplikaw għall-materjali u l-artikoli li jissemmew fl-Artikolu 1(2)(a)(b) u (c) li jiġu f’kuntatt ma’ l-ikel qabel l-1 ta’ Jannar 2007.
4. Il-materjali li jissemmew fil-paragrafi 1, 2 u 3 jistgħu jitqiegħdu fis-suq bil-kondizzjoni li d-data ta’ meta ntlew tidher fuq il-materjali u fuq l-artikoli. Id-data ta’ meta ntlew tista’ tinbidel b’ indikazzjoni oħra, bil-kondizzjoni li l-indikazzjoni tippermetti l-identifikazzjoni tad-data ta’ meta intlew. Id-data ta’ meta intlew tista’ tingħata fuq talba ta’ l-awtoritajiet kompetenti u kull persuna li tenforza l-kondizzjonijiet ta’ dan ir-Regolament.
5. Il-paragrafi 1 sa 4 għandhom japplikaw mingħajr preġudizzju għall-kondizzjonijiet tad-Direttiva 2000/13/KE.
Artikolu 7
Abrogazzjoni
Id-Direttiva 2002/16/KE hi abrogata.
Ir-Referenzi għad-Direttiva abbrogata għandhom jsiru skond ir-referenzi ta’ dan ir-Regolament u għandhom jinqraw skond it-tabella ta’ korrispondenza fl-Anness II.
Artikolu 8
Dħul fis-seħħ
Dan ir-Regolament għandu jidħol fis-seħħ fl-għoxrin ġurnata wara l-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu jgħodd mill-1 ta’ Jannar 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar it-18 ta’ Novembru 2005.